Die jongste in die klaarblyklike onophoudelike stroom van plaasmoorde het plaasgevind toe 'n boer van die Wepener-distrik en sy huiswerker doodgeskiet op die plaas sowat 30 km buite die dorp aangetref is. Met die ter perse gaan van hierdie berig was die name van die oorledenes nog nie bekend nie, omdat al hul naasbestaandes nog nie in kennis gestel is nie. Die lyk van die boer (49) het in die sitkamer gelê met sy bene vasgebind, terwyl die lyk van die huiswerker in een van die kamers gevind is met haar oë toegebind en haar voete ook vasgebind. Die binnekant van die huis was omgekeer terwyl van die kluise in die huis ook oopgebreek was.
Soos op hierdie blad gesien kan word, groei Orania besigheidsgewys sterk, met toenemende besighede wat nie net vir die dorp nie, maar ook vir die streek produkte en dienste lewer. Voorts is tans op Orania 119 wooneenhede in aanbou, terwyl sopas die Steenbok Herberg op die sportterrein voltooi is met die oog op huisvesting vir die AVS o/21-Bokkietoernooi wat vanaf 13-17 April 2017 aangebied word.
Ook op ander terreine is die vooruitgang van Orania en die aangrensende gebied sigbaar, soos nuwe instellings wat op die maatskaplike, ekonomiese en regsterreine ontwikkel word. Dit bring egter ook uitdagings en groeipyne mee, soos die vereistes van 'n doeltreffende verblyfregproses, onafhanklike regspraak, opleiding van vaardighede, ens.
Hoe dit ookal sy, Orania is kennelik op 'n opwaartse kurwe, terwyl Suid-Afrika sigself tans op 'n afwaartse spiraal bevind. Ten opsigte hiervan is Orania geposisioneer om 'n konstruktiewe bydrae te lewer in die Suid-Afrikaanse konteks.
Terwyl 'n koerant vir sy lesers nuus kan publiseer wat sag op die oor val en wat hulle rustig stem, het Ditsem Nuus besluit om dit wat tans in Suid-Afrika die meeste saak maak, hiermee op die voorblad te plaas. Dit gaan naamlik daaroor dat daar tans 'n aantal gebeure in die land afspeel, wat, indien hulle met spreekwoordelike strepies met mekaar verbind word, 'n prentjie te voorskyn laat kom van 'n meedoënlose dryf om SA in 'n Kommunistiese staat te omskep.
Die gewelddadige optrede van die EFF in die Parlement wat die normale funksionering van hierdie bakermat van demokrasie onmoontlik maak, is ook 'n manifestasie van die dryf na 'n diktatuur.
Dit is waarom indien hierdie verwikkelinge sinvol met mekaar verbind word, gesien kan word dat SA tans op 'n geskiedkundige kruispad staan van óf behoud van die kosbaarste van alle regte en voorregte, nl. persoonlike vryheid, of alternatiewelik 'n Kommunistiese diktatuur. Dit is harde woorde, maar dit is die realiteit van die dag.
In die finale instansie gaan die stryd om die siel van Suid-Afrika oor die onverbiddelike stryd tussen die Christelike Lig en die bose Duisternis – 'n stryd ten opsigte waarvan elkeen en in besonder die Afrikaner hom- of haarself moet verantwoord.